Εσκαλόπ με λεμόνι, κάππαρη και γλυκό κρασί
Λεμονάτο, κρασάτο, καππαράτο και μαϊντανάτο. Ένα εσκαλόπ να γλύφεις τα δάχτυλά σου.
4 μοσχαρίσια εσκαλόπ (ή λεπτές χοιρινές μπριζόλες χωρίς κόκαλο), 1 κουτ. σούπας μαϊντανός, ψιλοκομμένος, 4 κουτ. σούπας χυμός λεμονιού, ξύσμα από 1 λεμόνι *, λίγο αλεύρι για όλες τις χρήσεις, 3 κουτ. σούπας ελαιόλαδο (ή 2 κουταλιές λάδι + 1 κουταλιά βούτυρο), 2 κουτ. σούπας κάππαρη (μπουμπούκια ή φύλλα), ξεπλυμένη & ψιλοκομμένη, 100 ml λευκό γλυκό κρασί, 250 ml ζωμός κότας ή νερό, αλάτι, πιπέρι φρεσκοτριμμένο
Για να φτιάξουμε εσκαλόπ με λεμόνι, κάππαρη και γλυκό κρασί, αρχικά ελέγχουμε τα εγκαλόπ και αν δεν είναι καλά χτυπημένα, τα κοπανίζουμε με το ειδικό σφυράκι, τον μπάτη, ή ακόμα και με ένα μπρίκι ώστε να λεπτύνουν και να αποκτήσουν το ίδιο πάχος. Στη συνέχεια, τα αλευρώνουμε ελαφρώς και από τις δύο πλευρές. Σε ένα μεγάλο τηγάνι ζεσταίνουμε το λάδι (ή το λάδι με το βούτυρο) σε μέτρια προς δυνατή φωτιά.Βάζουμε τα κομμάτια του εσκαλόπ και τα τηγανίζουμε για 2-3 λεπτά από κάθε πλευρά μέχρι να ροδίσουν.Τα αλατοπιπερώνουμε και τα μεταφέρουμε σε ένα πιάτο. Βάζουμε στο τηγάνι το κρασί, δυναμώνουμε τη φωτιά και μαγειρεύουμε για 2 λεπτά. Προσθέτουμε τον ζωμό ή το νερό μαζί με το χυμό λεμονιού, το ξύσμα και την κάππαρη και μαγερεύουμε για 5-6 λεπτά ή μέχρι να δέσει ελαφρώς η σάλτσα. Επαναφέρουμε τα εσκαλόπ στο τηγάνι, πασπαλίζουμε με τον μαϊντανό και μαγειρεύουμε για άλλο 1 λεπτό. Δοκιμάζουμε το αλατοπίπερο.Σερβίρουμε, τα εσκαλόπ με λεμόνι, κάππαρη και γλυκό κρασί, γαρνίροντας, αν θέλουμε, με φλούδες από γλυκιά γραβιέρα και συνοδεύουμε με λίγα βραστά ζυμαρικά ή με πράσινη σαλάτα της αρεσκείας μας.
Κρασί,Λεμόνι,Μοσχάρι